კარლ ურბანი
კარლ-ჰაინც ურბანი (ინგლ. Karl-Heinz Urban; დ. 7 ივნისი, 1972) — ახალზელანდიელი კინოსა და თეატრის მსახიობი, კინომსახიობთა გილდიის პრემიის ლაურეატი. სახელი გაითქვა ჰოლივუდურ ფილმებში მონაწილეობით. კარლ-ჰაინც ურბანი დაიაბადა ახალი ზელადიის დედაქალაქ ველინგტონში, ტყავის საწარმოს მფლობელი გერმანელი ემიგრანტის ოჯახში. რვა წლის იყო, როდესაც პირველად გამოჩნდა ტელევიზიაში. 1986-1990 წლებში სწავლობდა ველინგტონის კოლეჯში. შემდგომში ჩაირიცხა დედოფალ ვიქტორიას სახელობის ველინგტონის უნივერსიტეტში, თუმცა ერთი წლის შემდეგ სწავლას თავი ანება და სამსახიობო კარიერას მიჰყო ხელი. მომდევნო წლებში მონაწილეობა მიიღო რამდენიმე ახალზელანდიურ ტელესერიალში, პარალელურად მოღვაწეობდა თეატრშიც. მისი დებიუტი ჰოლივუდში შედგა 2002 წელს საშინელებათა ფილმში „გემი-მოჩვენება“. მას შემდეგ განასახიერა როლები რიგ მაღალბიუჯეტიან ფილმებში, მათ შორისაა ეომარის როლი „ბეჭდების მბრძანებლის“ სერიის პირველ და მეორე ნაწილში; ლეონარდ მაკოის როლი „ვარსკვლავური გზის“ სამ ფილმში — „ვარსკვლავური გზა“ (2009), „ვარსკვლავური გზა: ბნელში“ (2013) და „ვარსკვლავური გზა: უსასრულობა (2016); ვააკოს როლი „რიდიკის ქრონიკების“ ორ ფილმში და მსაჯული დრედის როლი ფილმში „დრედი“ (2012). 2019 წლიდან ურბანი ასახიერებს ბილი ბატჩერის როლს Amazon Prime Video-ის ტელესერიალში „ბიჭები“. 2004 წლის 16 სექტემბერს იგი დაქორწინდა პროფესიით გრიმიორ ნატალი ვიჰონგზე, ვისთანაც ეყოლა ორი შვილი — ჰანტერი და ინდიანა. 2014 წელს წყვილი ერთმანეთს დაშორდა. 2014-2018 წლებში ურბანს ურთიერთობა ჰქონდა მსახიობ კეტი საკჰოფთან.